Llíria ofereix a la Conselleria d'Hisenda diferents opcions per a situar el nou ‘Complex Digital’
Sin fecha

L'Ajuntament de Llíria ha oferit a la Conselleria d'Hisenda diferents emplaçaments del municipi per a situar el nou ‘Complex Digital’ que planeja la Generalitat Valenciana. Este nou projecte contempla la construcció d'un centre de procesament de dades, així com la ubicació de les oficines del Centre de Seguretat de Tecnologies de la Informació i la Comunicació de la Generalitat.

El consistori edetà, tal com indica el seu alcalde, Joanma Miguel, “ha enviat una comunicació a la Generalitat proposant diferents opcions de parcel·les construïdes o sense construir, amb superfícies al voltant dels 10.000 m²”. “La localitat està en disposició de poder oferir sòl en bones condicions, ja que ha acollit en els últims anys a grans multinacionals amb tecnologia capdavantera en el Polígon de Carrasses, com Power Electronics, AOM, Montó, Conforama o SRG Global”, ha explicat el primer edil.

Joanma Miguel també ha volgut destacar que el sòl del qual disposa el municipi, tant industrial com terciari, dotacional i urbà, ofereix també uns preus i condicions de gran atractiu per a inversions públiques d'estes característiques. “A més Llíria, com a centre administratiu de les comarques de Camp de Túria i La Serrania, compta amb diferents vies de comunicació directa amb València, a través de carretera i transport públic”, ha indicat.

Després d'este oferiment s'espera que la Conselleria d’Hisenda, dins del procés de cerca de sòl que estan duent a terme els seus tècnics, realitze un estudi del municipi edetà per a tractar de detectar la millor ubicació possible on podria ubicar-se este ‘Complex Digital’.